Document ID: 32012D1104

EUROPA-PARLAMENTETS OG RÅDETS AFGØRELSE Nr. 1104/2012/EU
af 21. november 2012
om ændring af Rådets beslutning 2008/971/EF for at medtage forstligt formeringsmateriale af kategorien »kvalificeret« og ajourføre navnet på de myndigheder, der er ansvarlige for godkendelse og kontrol af produktionen
EUROPA-PARLAMENTET OG RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde, særlig artikel 43, stk. 2,
under henvisning til forslag fra Europa-Kommissionen,
efter fremsendelse af udkast til lovgivningsmæssig retsakt til de nationale parlamenter,
under henvisning til udtalelse fra Det Europæiske Økonomiske og Sociale Udvalg (1),
efter den almindelige lovgivningsprocedure (2), og
ud fra følgende betragtninger:
(1)
Ved Rådets beslutning 2008/971/EF af 16. december 2008 om ligestilling af forstligt formeringsmateriale produceret i tredjelande (3) fastsættes de betingelser, der gælder for import til Unionen af forstligt formeringsmateriale af kategorierne »lokalitetsbestemt« og »udvalgt« produceret i de tredjelande, der er opført i bilag I til nævnte beslutning.
(2)
I henhold til de nationale regler om certificering af forstligt formeringsmateriale i Canada, Kroatien, Norge, Serbien, Schweiz, Tyrkiet og USA skal der foretages en officiel markinspektion under indsamlingen og forarbejdningen af frø samt produktionen af plantemateriale bestemt til udplantning.
(3)
Ifølge disse regler bør systemerne for godkendelse og registrering af grundmateriale og den efterfølgende produktion af formeringsmateriale af dette grundmateriale være i overensstemmelse med OECD's ordning for certificering af forstligt formeringsmateriale i international handel (OECD-ordningen vedrørende skovfrø og -planter). Reglerne stiller desuden krav om, at frø og plantemateriale bestemt til udplantning af kategorierne »lokalitetsbestemt«, »udvalgt« og »kvalificeret« skal certificeres officielt, og at frøpakningerne skal lukkes officielt i overensstemmelse med OECD-ordningen vedrørende skovfrø og -planter.
(4)
En gennemgang af disse regler hvad angår kategorien »kvalificeret« har vist, at betingelserne for godkendelse af grundmateriale opfylder kravene i Rådets direktiv 1999/105/EF af 22. december 1999 om markedsføring af forstligt formeringsmateriale (4). Dertil kommer, at de pågældende tredjelandes regler, med undtagelse af betingelserne vedrørende frøkvalitet, artsrenhed og kvaliteten af plantemateriale bestemt til udplantning, frembyder samme sikkerhed med hensyn til betingelserne for frø og plantemateriale bestemt til udplantning af den nye kategori »kvalificeret« som reglerne i direktiv 1999/105/EF. Det følger heraf, at reglerne for certificering af forstligt materiale af kategorien »kvalificeret« i Canada, Kroatien, Norge, Serbien, Schweiz, Tyrkiet og USA bør betragtes som ligestillet med reglerne i direktiv 1999/105/EF, forudsat at betingelserne i bilag II til beslutning 2008/971/EF vedrørende frø og plantemateriale bestemt til udplantning er opfyldt.
(5)
Hvad angår materiale af kategorien »kvalificeret« bør betingelserne omfatte fremlæggelse af oplysninger om, hvorvidt produkterne er genetisk modificerede eller ej. Sådanne oplysninger burde lette anvendelsen af de krav, der er fastsat i Europa-Parlamentets og Rådets direktiv 2001/18/EF af 12. marts 2001 om udsætning i miljøet af genetisk modificerede organismer (5) eller, hvis relevant, i Europa-Parlamentets og Rådets forordning (EF) nr. 1829/2003 af 22. september 2003 om genetisk modificerede fødevarer og foderstoffer (6) og Europa-Parlamentets og Rådets forordning (EF) nr. 1830/2003 af 22. september 2003 om sporbarhed og mærkning af genetisk modificerede organismer og sporbarhed af fødevarer og foder fremstillet af genetisk modificerede organismer (7).
(6)
Desuden har nogle myndigheder, som er ansvarlige for godkendelse og kontrol af produktionen, og som er opført i bilag I til beslutning 2008/971/EF, ændret navn.
(7)
Beslutning 2008/971/EF bør derfor ændres i overensstemmelse hermed -
VEDTAGET DENNE AFGØRELSE:
Artikel 1
I beslutning 2008/971/EF foretages følgende ændringer:
1)
Artikel 1, stk. 1, affattes således:
»Ved denne beslutning fastsættes de betingelser, som skal være opfyldt, når forstligt formeringsmateriale af kategorierne »lokalitetsbestemt«, »udvalgt« og »kvalificeret« produceret i et tredjeland, der er opført i bilag I, importeres til Unionen.«
2)
Artikel 3, stk. 2, affattes således:
»2. Frø og plantemateriale bestemt til udplantning af kategorierne »lokalitetsbestemt«, »udvalgt« og »kvalificeret« af arter opført i bilag I til direktiv 1999/105/EF, som er produceret i tredjelande opført i bilag I til denne beslutning og officielt certificeret af de i samme bilag angivne tredjelandsmyndigheder, betragtes som ligestillet med frø og plantemateriale bestemt til udplantning, der er i overensstemmelse med direktiv 1999/105/EF, forudsat at produktet opfylder betingelserne i bilag II til denne beslutning.«
3)
Artikel 4, stk. 1, affattes således:
»Når frø og plantemateriale bestemt til udplantning føres ind i Unionen, informerer den leverandør, der importerer produktet, på forhånd det offentlige organ i den pågældende medlemsstat om importen. Det offentlige organ udsteder et stamcertifikat baseret på det officielle OECD-herkomstcertifikat, inden produktet bringes i omsætning.«
4)
Bilag I og II ændres som anført i bilaget til denne afgørelse.
Artikel 2
Denne afgørelse træder i kraft på tredjedagen efter offentliggørelsen i Den Europæiske Unions Tidende.
Den anvendes fra den 1. januar 2013.
Artikel 3
Denne afgørelse er rettet til medlemsstaterne.
Udfærdiget i Strasbourg, den 21. november 2012.

Labels: 7
3
5
6